2016年6月7日 - 信報
Warriors同Thunder打嘅7場波原來已經係冠軍戰,你見到LeBron James隊波完全唔夠打,垂頭喪氣。Curry都唔使用力,由得其他人甚至副選落場打都夠贏。打波同做人一樣,以逸待勞,過早一帆風順未必係好事。艱苦拚搏,釜底抽薪,出過九牛二虎之力,先可以笑到最後。
Warriors一定係今屆總冠軍,只欠能否連贏三屆成為Warriors王朝。
說好的大爆煲仲未出現,但係你相信,大爆煲遲早發生,世界經濟係無可能無風無浪直線上升。雖然你估中終有一日爆煲生靈塗炭,但係唔代表你而家就要落注買爆煲。須知道爆煲與未爆煲之間,係可以有一段好長嘅距離。喺呢段距離入面,你每日都係錯,雖然最後一日你係啱,但你未必可以守到啱呢一日。而家最痛苦嘅係,最終睇得啱嘅人每日都受緊做錯嘅懲罰。
點知道大爆煲嘅日子係愈嚟愈近?全世界負利率嘅國債已經突破10萬億美元,唔好以為負利率國債都肯買嘅一定係蠢材,剛剛相反,佢哋先至係醒到爆嘅聰明錢。負利率唔等於負回報率,德國同日本國債係負利率,但係年頭到而家回報率都超過4%。代表乜嘢?代表愈嚟愈多人願意買負利率嘅國債,爭住要。
你今日買咗到期日要輸錢嘅國債,明日有人畀你賺去接你手上的蝕本貨。
咁嘅場面,證明市面上冇乜嘢好買。買咗,隨時蝕得多過負利率嘅國債,最大恐懼係渣都冇,血本無歸。負利率嘅國債,你揸到尾都只係輸0.1個百分點,點都安全過買任何令你血本無歸嘅產品。負利率嘅國債愈多,證明愈多人高價搶蝕本貨,對市場嘅信心愈低。
都係嗰句,太早估啱仲衰過估錯,你信心唔夠,恐慌,唔做嘢嘅處境好過你亂做嘢。